К1эрэщэ Тембот уахътэу зыщыпсэугъэмрэ, зыщытхагъэмрэ  афэшъыпкъ ык1и тхылъэу «Типшъашъэхэр» зыфи1орэм къыщигъэлъэгъогъэ характерхэм ар къаушыхьаты. Щы1эк1ак1эу революцием ыуж чылэм дэлъы хъугъэм шэнык1эхэр къытыгъэх, дэгъугъэмрэ дэхагъэмрэ  зифэшъуашэ хъухэрэр лэжьак1охэр ары ык1и ахэр зэк1э зэкъошых:  Есмыкъо / «Типшъашъэхэр»/ л1ыжъыр къэзэкъэу Прохор иныбджэгъу хьалэл, урыс пшъэшъэжъыеу Наташэ янэ игъусэу адыгэ чылэм щэпсэу, адыгэ пшъэшъэжъыемэ ягъусэу мэлажьэ... - джащ фэдэ ц1ыф къэгъэлъэгъуак1эр шъхьа1эу а лъэхъаным  щэхъу. К1эрэщэ Тембот лъэхъаным диштэрэ тхак1оти, класс банэм ехьыл1агъэуи, интернационализмэм ехьыл1агъэуи, социализмэм ехьыл1агъэуи тхагъэ. Уахътэр зэхъок1ы къэс темэ шъхьа1эхэми захъожьы, ау зэмыхъок1эу къанэрэр ц1ыфым икъэгъэлъэгъон ары. Ц1ыфым мэхьанэу охътэ зэфэшъхьафхэм ащыри1эр къэнэжьы.